สมาคมประกัน ชงเรื่องคปภ. รื้อเงินลงทุน
สมาคมประกันวินาศภัย ชงแก้กฎการลงทุนใหม่ ให้สอดคล้องกับสถานการณ์
29 เม.ย. 2559

สมาคมประกันวินาศภัย ชงแก้กฎการลงทุนใหม่ ให้สอดคล้องกับสถานการณ์
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ เปิดเผยว่า ทางสมาคมประกันวินาศภัยไทยได้มีการเสนอให้สำนักงานคณะกรรมการกำกับและส่งเสริมการประกอบธุรกิจประภัย (คปภ.) พิจารณาปรับปรุงกฎระเบียบด้านการลงทุนใหม่ เพื่อให้เหมาะสมกับสถานการณ์ในปัจจุบันมากขึ้น 
ทั้งนี้ ในปัจจุบันการลงทุนในตลาดหลักทรัพย์ บริษัทประกันจะลงทุนตามสัดส่วนที่ คปภ. กำหนดให้ลงทุนในตราสารทุนได้ไม่เกิน 30% ของสินทรัพย์ลงทุน ส่วนที่เหลือได้ทำการลงทุนในเงินฝากธนาคารและพันธบัตรรัฐบาล โดยปีนี้การลงทุนในตลาดทุนมีผลตอบแทนลดลง ซึ่งเป็นผลมาจากการปรับมูลค่าหลักทรัพย์ตามราคาตลาด (Mark to Market) เป็นส่วนใหญ่ ขณะที่ตลาดเงินก็มีแนวโน้มอัตราดอกเบี้ยที่ลดลง
“บริษัทเข้าใจว่าการลงทุนมีความผันผวน ทั้งในตลาดไทยและตลาดโลก บริษัทจึงเลือกที่จะลงทุนโดยการตั้งกองทุนส่วนบุคคลขึ้นมา เพื่อจัดจ้างให้บริษัทหลักทรัพย์จัดการกองทุนรวมเป็นผู้บริหารการลงทุน เนื่องจากมีความชำนาญด้านการลงทุนมากกว่า” นายจีรพันธ์ กล่าว 
อย่างไรก็ตาม ในส่วนของรายได้จากธุรกิจประกันภัยยังมีแนวโน้มที่จะขยายตัวได้อีก เนื่องจากอัตราเบี้ยประกันต่อรายได้ประชาชาติของไทยยังค่อนข้างต่ำมาก จึงยังมีช่องทางที่จะขยายตัวได้อีก 
นายจีรพันธ์ กล่าวว่า ในปี 2559 บริษัทได้จ่ายค่าตรวจสอบงบการเงินประจำปี 2559 เพิ่มขึ้นอีก 18% หรือ 1.2 แสนบาท เป็น 7.8 แสนบาท เมื่อเทียบกับงวดเดียวกันของปีก่อน โดยได้ว่าจ้างสำนักงานอีวาย ซึ่งมีชื่อเสียงและได้รับการยอมรับในระดับสากล